Skaugumsåsen og Åstad naturreservat

Skaugumsåsen og Åstad naturreservat utgjøres av den bratte sørvest- og sørøstskråningen av Skaugumsåsen, samt dalbunnen ved Åstad i Asker kommune. Naturreservatet ble etablert 27. november 2020 ved sammenslåing av Skaugumsåsen naturreservat og Åstad naturreservat.

Området preges av bergvegger med underliggende rasmark. Berggrunnen er ganske lik den vi finner på Kolsås, med sedimentære bergarter fra kambro-silurtiden nederst, og lavabergartene basalt og rombeporfyr over. Dette gir næringsrikt jordsmonn, og grobunn for edellauvskog. I reservatet finnes «et av landets fineste eksempler på en stabil utforming av skogtypen alm-lindeskog, med tilhørende markvegetasjon og dyreliv.»

Det er ikke tillatt å endre naturmiljøet. Dyr og planter er vernet, men det er tillatt å sanke matsopp og bær. Bålbrenning er fobudt hele året.

Naturreservatet grenser til Nordre Skaugumsåsen naturreservat i nord og til Semsvannet landskapsvernområde i vest.

Referanser 

Naturreservater i Asker
Verneområder opprettet i 1982